b'\n_START_ARTICLE_\nHarold Christ Agerholm\n_START_SECTION_\n\xc5\xbdivljenjepis\n_START_PARAGRAPH_\nHodil je v javne \xc5\xa1ole v Racinu. 16. julija 1942 je vstopil v Korpus mornari\xc5\xa1ke pehote Zdru\xc5\xbeenih dr\xc5\xbeav Amerike._NEWLINE_Osnovno urjenje je opravil v MCRD San Diego (Kalifornija). Potem je bil preme\xc5\xa1\xc4\x8den Pri\xc5\xa1tabni in podporni bateriji 4. bataljona 10. marinskega polka 2. marinske divizije. 3. novembra 1942 so zapustili ZDA in odpluli proti Novi Zelandiji, kjer so v Wellingtonu opravili enajstmese\xc4\x8dno \xc5\xa1olanje._NEWLINE_Novembra 1943 se je udele\xc5\xbeil bojev za otok Betio (atol Tarava). Nato je bila divizija preme\xc5\xa1\xc4\x8dena na Havaje, kjer so se urili za nove operacije._NEWLINE_9. junija 1944 je pristal na Saipanu. Ko je bitka trajala \xc5\xbee dobre tri tedne, so Japonci 7. julija izvedli protinapad, pri \xc4\x8demer so uni\xc4\x8dili sosednji bataljon. Agerholm se je javil, da evakuira ranjence. Naslednje tri ure je pod nenehnim sovra\xc5\xbenikovim ognjem re\xc5\xa1il 45 ranjencev, nakar je bil sam smrtno ranjen, ko ga je ustrelil ostrostrelec. Umrl je istega dne._NEWLINE_Sprva je bil pokopan na divizijskem pokopali\xc5\xa1\xc4\x8du na Saipanu, nakar so ga 1947 prekopali v Mound Cemetery v rojstnem kraju._NEWLINE_Za svoje zasluge je posmrtno prejel medaljo \xc4\x8dasti, ki je bila 25. junija 1945 izro\xc4\x8dena njegovi materi._NEWLINE_20. junija 1946 so po njem poimenovali nov ru\xc5\xa1ilec USS Agerholm.'